六月初三日雨後步至城東
作者：呂本中
朝代：宋

paragraphs: 涼秋生郊原，快雨灑庚伏。
曲肱訪幽睡，朝夢不可續。
開門招此山，爽氣滿岩谷。
村蹊沒衰草，古院蟠翠木。
東行得幽亭，小徑來已熟。
下有十里濠，暑退萬荷綠。
恨無沽酒錢，一醉起枵腹。
人生要快意，豈止寄幽獨。
若看後池蛙，聲韻故不俗。
怡然供清歡，何必絲與竹。